白居易
和微之诗二十三首并序
微之又以近作四十三首寄来，命仆继和，其间瘀絮
四百字、车斜二十篇者流，皆韵剧辞殚，瑰奇怪谲。
又题云：奉烦只此一度，乞不见辞。意欲定霸取威，
置仆于穷地耳。大凡依次用韵，韵同而意殊；约体
为文，文成而理胜。此足下素所长者，仆何有焉？
今足下果用所长，过蒙见窘，然敌则气作，急则计
生，四十二章麾扫并毕，不知大敌以为如何？夫斫
石破山，先观迹；发矢中的，兼听弦声。
以足下来章惟求相困，故老仆报语不觉大夸。况曩
者唱酬，近来因继，已十六卷，凡千余首矣。其为
敌也，当今不见；其为多也，从古未闻。所谓天下
英雄，唯使君与操耳。戏及此者，亦欲三千里外一
破愁颜，勿示他人以取笑诮。乐天白。